DA Den Europæiske Unions Tidende CE 84/892

(2004/C 84 E/0986)

SKRIFTLIG FORESPØRGSEL P-0843/04

af Luigi Vinci (GUE/NGL) til Kommissionen

(9. marts 2004)

Om: Positiv udtalelse fra regionen Friuli-Venezia Giulia om anlæg af en højhastighedsjernbane på strækningen Ronchi syd — Trieste som led i korridor 5

Den 9. februar 2004 besvarede Kommissionen en skriftlig forespørgsel E-3873/03 (1)) fra den 5. december 2003 om, hvorvidt de forberedende projekter om anlæg af en tredje bane på motorvejen fra Quarto d'Altino til Sistiana og af højhastighedsjernbanen mellem Ronchi syd og Trieste var i overensstemmelse med direktiv 85/337/EØF (2), 97/11/EF (3) og 90/313/EØF (4), 92/43/EØF (5) (levesteder) og 2001/42/EF (6) om beskyttelse af områder af miljømæssig værdi og orientering af borgerne.

Det hedder i Kommissionens svar, at så længe der ikke foreligger godkendelse fra regionen Friuli-Venezia Giulias side af de omtalte projekter, er der ikke tale om overtrædelser af Fællesskabets direktiver.

Med afgørelse nr. 3 949 af 5. december 2003 har regionen Friuli-Venezia Giulia afgivet positiv udtalelse om det foreløbige projekt vedrørende den nye højhastighedsjernbane Venezia-Trieste på strækningen Ronchi Trieste og den medfølgende godkendelse af, hvor arbejderne skal finde sted, til trods for de negative udtalelser, som der henvises til i afgørelsen, fra alle de lokale myndigheder, som er blevet hørt (otte kommuner samt tre, hvis udtalelser ikke blev afgivet inden for tidsfristen).

Adskillige hundrede borgere har givet udtryk for deres modstand mod højhastighedsforbindelsens linjeføring i form af kritiske bemærkninger til miljørisikovurderingen og til selve det projekterede jernbaneanlæg, som er indeholdt i de undersøgelser, der den 16. juni 2003 blev indgivet af Lega Ambiente, LIPU, WWF di Montefalcone, Lega Ambiente di Trieste og Italia Nostra di Trieste og fra AmbienteItalia i maj 2003. Sidstnævnte optræder på vegne af en række kommuner, bla. Ronchi dei Legionari.

Selskabet ACEGAS, som er ansvarligt for Triestes vandforsyning, gjorde den 11. juni 2006 opmærksom på de risikable indgreb i vandforsyningen fra Trieste og Montefalcone til samtlige kommuner, også i betragtning af de iøjnefaldende mangler i det materiale, der ledsager det foreløbige projekt til anlægget af jernbanen.

Mener Kommissionen, at fremgangsmåderne i Italien i medfør af lov nr. 443 af 21. december 2001 og lovdekret 190/2002 om udvælgelse og evaluering af infrastrukturarbejder fuldt ud opfylder direktiverne om miljø og fyldestgørende orientering af borgerne som nævnt ovenfor, og er den ikke er af den opfattelse, at den positive udtalelse om linjeføringen for jernbaneforbindelsen Ronchi syd-Trieste, jf. afgørelse nr. 3 949 af 5. december 2003, er i åbenlys strid med de anførte bestemmelser i Fællesskabsretten.

Svar afgivet på Kommissionens vegne af Margot Wallström

(13. april 2004)

Direktiv 85/337/EØF med ændringer (7) skal sikre, at afgørelser om tilladelse gives, efter at projekters mulige miljøvirkninger er blevet vurderet, og efter at have givet den berørte offentlighed (som defineres af de kompetente myndigheder i medlemsstaterne) mulighed for at fremsætte bemærkninger. Resultaterne af høringer og de oplysninger, der er indhentet i henhold til artikel 5, 6 og 7 i direktivet skal tages i betragtning i forbindelse med proceduren for tilladelse.

Direktivet forhindrer imidlertid ikke, at projekter kan blive godkendt, selv om der er givet negative bedømmelser af hørte interesseparter, herunder lokale myndigheder, og selv i tilfælde, hvor der ved vurderingen af miljøvirkninger er konstateret væsentlige virkninger. Det har kun til sigte at gøre de kompetente myndigheder bevidste om miljøvirkningerne af de projekter, der forelægges med henblik på godkendelse. Det er op til dem at afgøre, hvorvidt der kan gives tilladelse, forudsat at der tages hensyn til resultaterne af høringerne og de oplysninger, der er indsamlet under godkendelsesproceduren.

I henhold til artikel 1, stk. 2, defineres »tilladelse« således: »Afgørelse fra den eller de kompetente myndighed(er), som giver bygherren ret til at gennemføre projektet«. I det specifikke tilfælde, det ærede medlem nævner, fremgår det ikke af de givne oplysninger, om den positive udtalelse afgivet af Regionen Friuli-Venezia Giulia den 5. december 2003 ved afgørelse nr. 3 949 om et udkast til projekt udgør en »tilladelse« i direktivets betydning. Det kunne derfor formodes, at proceduren endnu ikke er afsluttet.

Hvad angår Rådets direktiv 92/43/EØF af 21. maj 1992 om bevaring af naturtyper samt vilde dyr og planter (8) gælder tilsvarende overvejelser: hvis der endnu ikke er givet tilladelse til projektet, er det på nuværende tidspunkt ikke muligt at fastslå, at der er tale om en overtrædelse af dette direktivs bestemmelser.

Det forhold, at hørte interesseparter har afgivet negative udtalelser i forbindelse med udkastet til højhastighedsjernbanen Venezia-Trieste, strækningen Ronchi-Trieste, er ikke i sig selv i modstrid med direktiv 85/337/EØF, og heller ikke en hindring for at give tilladelse til projektet, forudsat at kravene i direktivet er efterkommet. Af de af det ærede medlem givne oplysninger kan det i dette specifikke tilfælde ikke uddrages, at kravene i de ovennævnte direktiver ikke er overholdt. Kommissionen vil imidlertid tage sagen op til fornyet overvejelse, hvis det ærede medlem måtte give nye oplysninger i denne sag.

(1) EUT C 78 E af 27.3.2004, s. 867.

(2) EFT L 175 af 5.7.1985, s. 40.

(3) EFT L 73 af 14.3.1997, s. 5.

(4) EFT L 158 af 23.6.1990, s. 56.

(5) EFT L 206 af 22.7.1992, s. 7.

(6) EFT L 197 af 21.7.2001, s. 30.

(7) Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet som ændret ved Rådets direktiv 97/11/EF af 3. marts 1997.

(8) EFT L 206 af 22.7.1992.